относно замърсяването с фосфор; минималните изисквания за употребата на препарати за растителна защита трябва да включва, наред с другото, общи принципи за интегрирано управление на вредителите, въведени с Директива 2009/128/ЕО на Европейския парламент и на Съвета (7), изисквания за притежаване на разрешение за използването на препаратите и за изпълнение на задълженията за обучение, изисквания за безопасно съхранение, проверки на техническите средства, използвани за пръскането, и правила за използването на пестициди в близост до води и други чувствителни обекти, както това е установено в националното законодателство
 —
 таблица, която илюстрира връзката между ангажиментите за агроекология и климат и съответните обичайни селскостопански практики и съответните елементи от референтното ниво (базови елементи), т.е. добри селскостопански и екологични условия и законоустановени изисквания за управление, минималните изисквания за употребата на торове и пестициди, други свързани национални/регионални изисквания и минимални дейности.
 —
 списък на местните породи, които са заплашени от изчезване в животновъдството, и на генетичните растителни ресурси, които са заплашени от генетична ерозия;
 —
 описание на методологията и агрономическите прогнози и параметри,включително описание на базовите изисквания, посочени в член 28, параграф 3 от Регламент (ЕС) No 1305/2013, които имат отношение към всеки конкретен вид ангажимент, използвани като референтна точка при изчисленията за оправдаване на допълнителни разходи, пропуснати ползи поради поетия ангажимент и размера на разходите по трансакции; където е от значение, тази методология взема предвид помощта, предоставена съгласно Регламент (ЕС) No 1307/2013, включително плащания за селскостопански практики, благоприятни за климата и околната среда, за да изключи двойното финансиране; когато е целесъобразно, метода на превръщане, който се използва за друг вид единици съгласно член 9 от настоящия регламент.
 10. Биологично земеделие (член 29 от Регламент (ЕС) No 1305/2013)
 —
 Определяне и посочване на съответните базови елементи; това включва съответните задължителни стандарти, установени по силата на дял VI, глава I от Регламент (ЕС) No 1306/2013, съответните критерии и минимални дейности, установени по силата на член 4, параграф 1, буква в), подточки ii) и iii) от Регламент (ЕС) No 1307/2013, съответните минимални изисквания за използването на торове и препарати за растителна защита, както и други свързани задължителни изисквания, установени от националното законодателство;
 —
 описание на методологията и агрономическите прогнози и параметри, включително описание на базовите изисквания, посочени в член 29, параграф 2 от Регламент (ЕС) No 1305/2013, които имат отношение към всеки конкретен вид ангажимент, използвани като референтна точка при изчисленията за обосновка на допълнителни разходи, пропуснати ползи поради поетия ангажимент и размера на разходите по трансакции; където е от значение, тази методология взема предвид помощта, предоставена съгласно Регламент (ЕС) No 1307/2013, включително плащания за селскостопански практики, благоприятни за климата и околната среда, за да изключи двойното финансиране; когато е целесъобразно, метода на превръщане, който се използва за друг вид единици съгласно член 9 от настоящия регламент.
 11. Плащания по „Натура 2000“ и Рамковата директива за водите („РДВ“) (член 30 от Регламент (ЕС) No 1305/2013)
 —
 за „Натура 2000“: зоните, определени в изпълнение на Директива 92/43/ЕИО на Съвета и Директива 2009/147/ЕО на Европейския парламент и на Съвета (8), както и задълженията за земеделските стопани, произтичащи от съответните разпоредби